CELEX: 32004L0086
Language: da
Date: 2004-07-05 00:00:00
Title: Kommissionens direktiv 2004/86/EF af 5. juli 2004 om ændring, med henblik på tilpasning til den tekniske udvikling, af Rådets direktiv 93/93/EØF om masse og dimensioner for to- og trehjulede motordrevne køretøjer

7.7.2004   
            
            
               DA
            
            
               Den Europæiske Unions Tidende
            
            
               L 236/12
            
         KOMMISSIONENS DIREKTIV 2004/86/EF
   af 5. juli 2004
   om ændring, med henblik på tilpasning til den tekniske udvikling, af Rådets direktiv 93/93/EØF om masse og dimensioner for to- og trehjulede motordrevne køretøjer
   (EØS-relevant tekst)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Rådets direktiv 93/93/EØF af 29. oktober 1993 om masse og dimensioner for to- og trehjulede motordrevne køretøjer (1), særlig artikel 3,
   under henvisning til Europa-Parlamentets og Rådets direktiv 2002/24/EF af 18. marts 2002 om standardtypegodkendelse af to- og trehjulede motordrevne køretøjer og om ophævelse af Rådets direktiv 92/61/EØF (2), særlig artikel 17, og
   ud fra følgende betragtninger:
   
               (1)
            
            
               Direktiv 93/93/EØF er et af særdirektiverne inden for rammerne af EF-typegodkendelsesproceduren under direktiv 2002/24/EF. Bestemmelserne i direktiv 2002/24/EF om køretøjssystemer, komponenter og separate tekniske enheder finder derfor anvendelse på direktiv 93/93/EØF.
            
         
               (2)
            
            
               For at sikre, at hele typegodkendelsesordningen fungerer korrekt, er det nødvendigt at tydeliggøre og supplere visse af bestemmelserne i direktiv 93/93/EØF.
            
         
               (3)
            
            
               Derfor er det nødvendigt at specificere, at massen af udskiftelige overbygninger for quadricykler af klasse L6e og L7e, beregnet til varetransport, skal betragtes som en del af nyttelasten og ikke medregnes til den ubelastede masse.
            
         
               (4)
            
            
               Direktiv 93/93/EØF bør derfor ændres i overensstemmelse hermed.
            
         
               (5)
            
            
               De i dette direktiv fastsatte foranstaltninger er i overensstemmelse med udtalelse fra det udvalg for tilpasning til den tekniske udvikling, som er nedsat ved artikel 13 i Rådets direktiv 70/156/EØF (3) —
            
         UDSTEDT FØLGENDE DIREKTIV:
   Artikel 1
   Bilaget til direktiv 93/93/EØF ændres i overensstemmelse med bilaget til nærværende direktiv.
   Artikel 2
   1.   Fra den 1. januar 2005 kan medlemsstaterne ikke for to- og trehjulede motordrevne køretøjer, hvis masse og dimensioner opfylder kravene i direktiv 93/93/EØF, som ændret ved dette direktiv, af grunde, som vedrører masse og dimensioner:
   
               a)
            
            
               nægte EF-typegodkendelse eller national typegodkendelse af en sådan type køretøj, eller
            
         
               b)
            
            
               nægte registrering, salg eller ibrugtagning af et sådant køretøj.
            
         2.   Fra den 1. juli 2005 nægter medlemsstaterne at meddele EF-typegodkendelse til nye to- og trehjulede motorkøretøjer på grund af disse køretøjers masse eller dimensioner, hvis de ikke opfylder bestemmelserne i direktiv 93/93/EØF, som ændret ved dette direktiv.
   Artikel 3
   1.   Medlemsstaterne sætter de nødvendige love og administrative bestemmelser i kraft for at efterkomme nærværende direktiv senest den 31. december 2004. De tilsender straks Kommissionen disse bestemmelser med en sammenligningstabel, som viser sammenhængen mellem de pågældende bestemmelser og dette direktiv.
   Bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   2.   Medlemsstaterne tilsender Kommissionen de vigtigste nationale bestemmelser, som de udsteder på det område, der er omfattet af dette direktiv.
   Artikel 4
   Dette direktiv træder i kraft på tyvendedagen efter offentliggørelsen i Den Europæiske Unions Tidende.
   Artikel 5
   Dette direktiv er rettet til medlemsstaterne.
   
      Udfærdiget i Bruxelles, den 5. juli 2004.
      
         
            På Kommissionens vegne
         
         Erkki LIIKANEN
         
            Medlem af Kommissionen
         
      
   
   
      (1)  EFT L 311 af 14.12.1993, s. 76. Ændret ved Kommissionens direktiv 2001/78/EF (EFT L 285 af 29.10.2001, s. 1).
   
      (2)  EFT L 124 af 9.5.2002, s. 1. Senest ændret ved Kommissionens direktiv 2003/77/EF (EUT L 211 af 21.8.2003, s. 24).
   
      (3)  EFT L 42 af 23.2.1970, s. 1. Senest ændret ved Europa-Parlamentets og Rådets direktiv 2004/3/EF (EUT L 49 af 19.2.2004, s. 36).
   
      BILAG
      Punkt 1.5 i bilaget til direktiv 93/93/EØF affattes således:
      
         1.5.   »masse ubelastet«
         køretøjets masse, når dette er klar til normal brug og forsynet med følgende udstyr:
         
                     —
                  
                  
                     ekstraudstyr, som udelukkende kræves til normal brug
                  
               
                     —
                  
                  
                     fuldstændigt elektrisk udstyr, herunder de af fabrikanten leverede lygter og lyssignaler
                  
               
                     —
                  
                  
                     de ved lov krævede instrumenter og anordninger, som medregnes i køretøjets masse ubelastet
                  
               
                     —
                  
                  
                     supplerende væsker, som er nødvendige til at sikre alle køretøjets deles drift.
                  
               1.5.1.   For køretøjer af klasse L6e og L7e beregnet til varetransport og konstrueret til at kunne udstyres med udskiftelige overbygninger skal den samlede masse af disse overbygninger ikke medtages i udregningen af den ubelastede masse, men betragtes som en del af nyttelasten.
         I dette tilfælde skal følgende yderligere betingelser opfyldes:
         
                     a)
                  
                  
                     køretøjets grundudgave (chassis med førerhus), på hvilken de ovennævnte overbygninger er beregnet til montering, skal opfylde samtlige betingelser for en quadricykel til varetransport af klasse L6e og L7e (herunder grænsen på 350 kg for køretøjets masse ubelastet for køretøjer af klasse L6e, og 550 kg for køretøjets masse ubelastet for køretøjer af klasse L7e)
                  
               
                     b)
                  
                  
                     en overbygning betragtes som en udskiftelig overbygning, hvis den let kan fjernes fra chassiset med førerhus uden brug af værktøj
                  
               
                     c)
                  
                  
                     for så vidt angår overbygningen skal køretøjsfabrikanten i oplysningsskemaet (bilag II til direktiv 2002/24/EF) anføre største tilladte dimensioner, massen, grænserne for tyngdepunktets beliggenhed samt en tegning med angivelse af fastgørelsesanordningernes placering.
                  
               
            NB: Brændstof og olieblandet brændstof medregnes ikke i denne størrelse, mens akkumulatorens syre, væsken i hydrauliske kredsløb, kølervæske og motorolie skal medregnes.«.